CELEX: 32018D1941
Language: el
Date: 2018-12-10 00:00:00
Title: Απόφαση (ΚΕΠΠΑ) 2018/1941 του Συμβουλίου, της 10ης Δεκεμβρίου 2018, για την τροποποίηση της απόφασης (ΚΕΠΠΑ) 2016/610 σχετικά με στρατιωτική εκπαιδευτική αποστολή της Ευρωπαϊκής Ένωσης στην Κεντροαφρικανική Δημοκρατία

11.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/54
               
            
         ΑΠΟΦΑΣΗ (ΚΕΠΠΑ) 2018/1941 ΤΟΥ ΣΥΜΒΟΥΛΙΟΥ
         της 10ης Δεκεμβρίου 2018
         για την τροποποίηση της απόφασης (ΚΕΠΠΑ) 2016/610 σχετικά με στρατιωτική εκπαιδευτική αποστολή της Ευρωπαϊκής Ένωσης στην Κεντροαφρικανική Δημοκρατία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 19 Απριλίου 2016, το Συμβούλιο εξέδωσε την απόφαση (ΚΕΠΠΑ) 2016/610 (1) με την οποία συγκροτήθηκε στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA).
                  
               
                     (2)
                  
                  
                     Στις 30 Ιουλίου 2018, το Συμβούλιο παρέτεινε με την απόφαση (ΚΕΠΠΑ) 2018/1082 (2) την εντολή της αποστολής μέχρι τις 19 Σεπτεμβρίου 2020.
                  
               
                     (3)
                  
                  
                     Στις 15 Οκτωβρίου 2018, το Συμβούλιο, στα συμπεράσματα σχετικά με την Κεντροαφρικανική Δημοκρατία, αναγνώρισε ότι είναι σκόπιμο να ανταποκριθεί στο αίτημα των αρχών της Κεντροαφρικανικής Δημοκρατίας για συμπληρωματική βοήθεια υπέρ των δυνάμεων εσωτερικής ασφάλειας της Κεντροαφρικανικής Δημοκρατίας μέσω της συγκρότησης και της ανάπτυξης ενός ειδικού πυλώνα διαλειτουργικότητας το συντομότερο δυνατόν στο πλαίσιο της EUTM RCA, υπεύθυνου για την παροχή στρατηγικών συμβουλών στον τομέα αυτό.
                  
               
                     (4)
                  
                  
                     Η απόφαση (ΚΕΠΠΑ) 2016/610 του Συμβουλίου θα πρέπει να τροποποιηθεί αναλόγως.
                  
               
                     (5)
                  
                  
                     Επιπλέον, το Συμβούλιο στα συμπεράσματά του της 15ης Οκτωβρίου 2018 αναγνώρισε ότι είναι χρήσιμο, όπως επισημαίνεται και στη στρατηγική επισκόπηση της EUTM RCA, να συνεχισθεί ο προβληματισμός σχετικά με τη σκοπιμότητα της ενίσχυσης των δράσεων της Ευρωπαϊκής Ένωσης υπέρ των δυνάμεων εσωτερικής ασφαλείας με ειδική πολιτική δράση ΚΠΑΑ. Το Συμβούλιο σημείωσε στα συμπεράσματα αυτά ότι θα επανέλθει στο θέμα αυτό το καλοκαίρι του 2019, λαμβάνοντας υπόψη τα πρώτα αποτελέσματα του πυλώνα διαλειτουργικότητας και στο πλαίσιο της στρατηγικής επισκόπησης της EUTM RCA.
                  
               
                     (6)
                  
                  
                     Σύμφωνα με το άρθρο 5 του πρωτοκόλλου σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δε συμμετέχει στην εκπόνηση και την εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα. Συνεπώς, η Δανία δεν συμμετέχει στην έκδοση της παρούσας απόφασης, δεν δεσμεύεται από αυτήν ούτε υπόκειται στην εφαρμογή της και δεν συμμετέχει στη χρηματοδότηση της παρούσας αποστολής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση (ΚΕΠΠΑ) 2016/610 τροποποιείται ως εξής:
            
                        1)
                     
                     
                        στο άρθρο 1 παράγραφος 2, προστίθεται το ακόλουθο κείμενο:
                        
                                    «δ)
                                 
                                 
                                    στρατηγικές συμβουλές στο Υπουργείο Εσωτερικών, στον Γενικό Διευθυντή της Αστυνομίας και στον Γενικό Διευθυντή της Χωροφυλακής, έτσι ώστε να είναι δυνατή η συνακόλουθη διαλειτουργικότητα και συντονισμένη χρησιμοποίηση των δυνάμεων άμυνας και εσωτερικής ασφάλειας στην Κεντροαφρικανική Δημοκρατία.»,
                                 
                              
                  
                        2)
                     
                     
                        στο άρθρο 10, η παράγραφος 3 αντικαθίσταται από το ακόλουθο κείμενο:
                        
                           «3.   Το ποσό δημοσιονομικής αναφοράς για τις κοινές δαπάνες της EUTM RCΑ για την περίοδο από τις 20 Σεπτεμβρίου 2018 έως τις 19 Σεπτεμβρίου 2020 ορίζεται σε 26 131 485 EUR. Το ποσοστό του εν λόγω ποσού αναφοράς κατά το άρθρο 25 παράγραφος 1 της απόφασης (ΚΕΠΠΑ) 2015/528 είναι 0 % και το ποσοστό που αναφέρεται στο άρθρο 34 παράγραφος 3 της εν λόγω απόφασης είναι 0 % για την ανάληψη υποχρεώσεων και 0 % για τις πληρωμές.».
                        
                     
                  
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 10 Δεκεμβρίου 2018.
            
               
                  Για το Συμβούλιο
               
               
                  H Πρόεδρος
               
               F. MOGHERINI
            
         
         
            (1)  Απόφαση (ΚΕΠΠΑ) 2016/610 του Συμβουλίου, της 19ης Απριλίου 2016, σχετικά με στρατιωτική εκπαιδευτική αποστολή ΚΠΑΑ της Ευρωπαϊκής Ένωσης στην Κεντροαφρικανική Δημοκρατία (EUTM RCA) (ΕΕ L 104 της 20.4.2016, σ. 21).
         
            (2)  Απόφαση (ΚΕΠΠΑ) 2018/1082 του Συμβουλίου, της 30ής Ιουλίου 2018, σχετικά με την τροποποίηση της απόφασης (ΚΕΠΠΑ) 2016/610 για στρατιωτική εκπαιδευτική αποστολή της Ευρωπαϊκής Ένωσης στην Κεντροαφρικανική Δημοκρατία (ΕΕ L 194 της 31.7.2018, σ. 140).